Period: Old Babylonian
Genre: Literary
Transliteration:
<SURFACE>
en ŋeštug₂ mah šu du₇ sa₂ gal-e pad₃-da
{d}ha-ia₃ dub gal-gal ha-ha-za ŋeštug₂-ŋeštug₂-ga peš-peš
šid-du₃ hal-an-kug igi zag til galam-ma-ke₄ e₂ <unk>{d}<unk> ke₄
pisaŋ-dub-ba e₂-gal an ki-a kiŋ₂ kilib-ba šid-šid
gi kug-ga šu ŋal₂-le im nam-tar gal-gal mul-mul
gal-an-zu inim ŋeštug₂ degₓ(RI)-ge ud-bi-še₃ an kug-ga-ra
kišib-ŋal₂ a-a {d}en-lil₂-la₂-ke₄ lu₂ tam-ma e₃ erim₃ e₂-kur-ra
he₂-du₇ eš₃-e abzu-a siki bar-ra la₂-la₂ en {d}nu-dim₂-mud-ra
{d}ha-ia₃ šag₄-gada-la₂ e₂-u₆-nir-ra uz-ga kug lu-lu
umun₂ ak-ak eš₃ e₂-kiš-nu-ŋal₂-la₂-ke₄ mu mah-bi gal-la
šag₄ inim-ŋal₂ ki-sikil {d}nin-gal-e unu₇ gal-e til₃-la
muš₃-me sag₉ nitalam₂ ki aŋ₂ {d}nun-bar-še-gu-nu
lu₂ mu mah mussa kur gal a-a {d}en-lil₂-la₂-kam
saŋŋa ban₃-da igi-ŋal₂-tuku pad₃-da an ki-bi-da-ke₄
gu₂-un...šu gid₂-i ma-dam kur ab su₃-ud-da inim-ma-ni bur₂-e
gal-zu me mah nam-nun-na-ka <unk> tur₃ zag keše₂-da
šag₄ daŋal sur-ra ŋiš-hur kug-ga e₂ eridug{ki}ga-ke₄ šu dab-be₂
{d}ha-ia₃ lu₂ šu-luh sikil-la engur-ra-ke₄ tug₂-ba₁₃ tug₂ la₂-la₂
{d}indagara saŋŋa₇ utah-he₂ kur-ta ka du₈-u₃ diŋir-re-e-ne-ke₄
šag₄ dub-ba su₃-ud-da zu-a galam ak-ak diŋir gal-gal-e-ne
šu-nir-nir {ŋiš}gag-a du₃-du₃ saŋ sig₉-ga ki galam hur kalam-ma
ki šu tag-tag unu₇ sig₇-ga an-šar₂ kur gal-ra
saŋ il₂ mah eš₃-e abzu-ta dug₄-ga-ni še-ga
lu₂ saŋ keše₂ ninda babbar sikil-la šu dab-be₂ e₂ diŋir-re-e-ne
{d}ku₃-su₃ {d}indagara e-ne-ne-da nu an nu-sikil-la ki nu-dadag-ge
u₂ gal-gal sud-sud an {d}en-lil₂-la₂ unu₇ mah-ne-ne-ke₄
lu₂ muš₃ kug-ga igi du₈ en {d}nu-dim₂-mud-e
zabar kug-ga šu ŋal₂-le šag₄ hul₂-hul₂ bar sig₁₀-sig₁₀-ge₅
lugal-ŋu₁₀ nam-mah-zu šir₃-ra ga-am₃-i-i
{d}ha-ia₃ nam-gal-zu gi₁₆-sa-še₃ ga-am₃-pad₃-pad₃-de₃-en
a-ba za-a-gin₇ diŋir-re-e-ne-ke₄ me kug-ga-aš tum₂-ma
nitalam ki aŋ₂-zu ki-sikil {d}nisaba nin gal nin-e-ne
u₃-tud-da šag₄-ga-ni {d}nin-lil₂-la₂ dam mah {d}nu-nam-nir-ra
barag e₂-kur-ra-ke₄ saŋ il₂-la an-še₃ ši-in-da-til₃
nam-nin diŋir-re-e-ne-ke₄ me-er-ga-bi al-ak-e diŋir zag ša₄ nu-tuku
za-e ninda₂ gal ŋalga zid pad₃-da en₃ tar-tar diŋir-re-e-ne-ke₄
{d}ha-ia₃ me šum₂-šum₂-mu kiŋ₂ aŋ₂-e ki-šu-peš igi zu-zu-me-en
{d}en-ki-ke₄ eš₃-e abzu-ta mu₇-mu₇ nam-til₃-la-ni mu-ra-rig₇
en ŋi₆-par₃-e mu-ni-ib-huŋ-en saŋ sig₁₀ mu-ni-ib-ŋar-re-en
sipad kalam-ma-ra ŋidru mah ud su₃-ra₂ šu-ni-še₃ bi₂-ib-dab₅-e-en
{d}ha-ia₃ diŋir kalam-ma a-ra-zu uŋ₃ šar₂-ra ŋiš tuku-me-en
za-e diŋir gal-gal-e-ne uŋ₃ daŋal-la šu-ni-še₃ bi₂-ib-dab₅-e-en
a-a {d}en-ki abzu-ta ed₂-da-ni-ta
{d}ha-ia₃ nam-gal-bi za-e ša-mu-re-da-an-aŋ₂
uŋ₃ šag₄-ba i₃-ni-me-a-ke₄ gu₂-bi an-še₃ ši-bi₂-ib₂-zi-zi
nam-lu₂-ulu₃-bi ud asil-la₂ mi-ni-ib-zal-zal-le-ne
uŋ₃ šar₂-ra-bi šag₄ hul₂-la ud ul-le₂-a-aš bi₂-ib-ak-e-en
e₂ diŋir gal-gal-e-ne ezen ab-ŋar-re-en giri₁₇-zal ši-bi₂-du₈-du₈-un
saŋ-kal saŋ-kal-e diŋir-re-e-ne-ke₄ ŋiš-šub gal-gal uŋ₃ til-la-ni
igi sag₉-ga-zu nam-til₃ si-a lugal-ra igi zid bar-mu-un-ši-ib
nun {d}ri-im{d}suen bal hul₂-hul₂ ud su₃-ud-da šu zid ŋar-mu-na-ab
im nam-til₃-la-ke₄ du-ri₂-še₃ nu-kur₂-ru mu-bi gub-i₃
sipad {d}ri-im{d}suen nam-en-bi an {d}en-lil₂-la₂ ki he₂-aŋ₂-e-ne
lu₂ šir₃-ra-ke₄ za₃-mi₂-zu ka-bi-a mi-ni-ib-dug₃-ge-ne
{d}ha-ia₃ lu₂ šir₃-ra-ke₄ za₃-mi₂-zu ka-bi-a mi-ni-ib-dug₃-ge-ne
en an ki lugal abzu-a za₃-mi₂-bi mah-a
a-a {d}en-ki lugal abzu-a za₃-mi₂-zu dug₃-ga
u₁₈-ru₁₂-bi-im
{d}ha-ia₃ diŋir kalam-ma ga-til₃-e ki aŋ₂ nun {d}ri-im{d}suen-e a₂ bad tal₂-ni he₂-me-en
ŋiš-gi-ŋal₂-bi-im

Cuneiform:
<SURFACE>
𒂗𒄑𒌆𒉿𒈤𒋗𒌌𒁲𒃲𒂊𒅆𒊒𒁕
𒀭𒄩𒉌𒁾𒃲𒃲𒄩𒄩𒍝𒄑𒌆𒉿𒄑𒌆𒉿𒂵𒄫𒄫
𒋃𒆕𒄬𒀭𒆬𒅆𒍠𒌀𒃴𒈠𒆤𒂍<unk>𒀭<unk>𒆤
𒂷𒁾𒁀𒂍𒃲𒀭𒆠𒀀𒆥𒆸𒁀𒋃𒋃
𒄀𒆬𒂵𒋗𒅅𒇷𒅎𒉆𒋻𒃲𒃲𒀯𒀯
𒃲𒀭𒍪𒅗𒄑𒌆𒉿𒊑𒄀𒌓𒁉𒂠𒀭𒆬𒂵𒊏
𒈩𒅅𒀀𒀀𒀭𒂗𒆤𒇲𒆤𒇽𒌓𒈠𒌓𒁺𒌿𒂍𒆳𒊏
𒃶𒌌𒀊𒂊𒍪𒀊𒀀𒋠𒁇𒊏𒇲𒇲𒂗𒀭𒉡𒁶𒄷𒄭𒊏
𒀭𒄩𒉌𒊮𒃰𒇲𒂍𒅆𒂍𒉪𒊏𒊻𒂵𒆬𒇻𒇻
𒌣𒀝𒀝𒀊𒂍𒆧𒉡𒅅𒇲𒆤𒈬𒈤𒁉𒃲𒆷
𒊮𒅗𒅅𒆠𒂖𒀭𒎏𒃲𒂊𒋽𒀕𒃲𒂊𒋾𒆷
𒈹𒈨𒊷𒍑𒁮𒆠𒉘𒀭𒉣𒁇𒊺𒄖𒉡
𒇽𒈬𒈤𒊩𒍑𒁲𒆳𒃲𒀀𒀀𒀭𒂗𒆤𒇲𒄰
𒋃𒌉𒁕𒅆𒅅𒌇𒅆𒊒𒁕𒀭𒆠𒁉𒁕𒆤
𒄘𒌧...𒋗𒁍𒄿𒈠𒁮𒆳𒀊𒋤𒌓𒁕𒅗𒈠𒉌𒁔𒂊
𒃲𒍪𒈨𒈤𒉆𒉣𒈾𒅗<unk>𒉣𒇬𒍠𒆟𒁕
𒊮𒂼𒋩𒊏𒄑𒄯𒆬𒂵𒂍𒉣𒆠𒂵𒆤𒋗𒁳𒁉
𒀭𒄩𒉌𒇽𒋗𒈛𒂖𒆷𒇉𒊏𒆤𒌆𒈨𒌆𒇲𒇲
𒀭𒉖𒂵𒁆𒌋𒂵𒃶𒆳𒋫𒅗𒂃𒅇𒀭𒊑𒂊𒉈𒆤
𒊮𒁾𒁀𒋤𒌓𒁕𒍪𒀀𒃴𒀝𒀝𒀭𒃲𒃲𒂊𒉈
𒋗𒉪𒉪𒄑𒆕𒀀𒆕𒆕𒊕𒋛𒂵𒆠𒃴𒄯𒌧𒈠
𒆠𒋗𒋳𒋳𒋽𒀕𒅊𒂵𒀭𒊹𒆳𒃲𒊏
𒊕𒅍𒈤𒀊𒂊𒍪𒀊𒋫𒅗𒂵𒉌𒊺𒂵
𒇽𒊕𒆟𒃻𒌓𒂖𒆷𒋗𒁳𒁉𒂍𒀭𒊑𒂊𒉈
𒀭𒆬𒋤𒀭𒉖𒂊𒉈𒉈𒁕𒉡𒀭𒉡𒂖𒆷𒆠𒉡𒌓𒌓𒄀
𒌑𒃲𒃲𒋤𒋤𒀭𒀭𒂗𒆤𒇲𒋽𒀕𒈤𒉈𒉈𒆤
𒇽𒈹𒆬𒂵𒅆𒂃𒂗𒀭𒉡𒁶𒄷𒄭𒂊
𒌓𒅗𒁇𒆬𒂵𒋗𒅅𒇷𒊮𒄾𒄾𒁇𒋧𒋧𒆠
𒈗𒈬𒉆𒈤𒍪𒂡𒊏𒂵𒀀𒀭𒄿𒄿
𒀭𒄩𒉌𒉆𒃲𒍪𒄃𒊓𒂠𒂵𒀀𒀭𒅆𒊒𒅆𒊒𒉈𒂗
𒀀𒁀𒍝𒀀𒁶𒀭𒊑𒂊𒉈𒆤𒈨𒆬𒂵𒀸𒁺𒈠
𒊩𒍑𒁮𒆠𒉘𒍪𒆠𒂖𒀭𒊺𒉀𒎏𒃲𒎏𒂊𒉈
𒅇𒌅𒁕𒊮𒂵𒉌𒀭𒎏𒆤𒇲𒁮𒈤𒀭𒉡𒉆𒉪𒊏
𒁈𒂍𒆳𒊏𒆤𒊕𒅍𒆷𒀭𒂠𒅆𒅔𒁕𒋾
𒉆𒎏𒀭𒊑𒂊𒉈𒆤𒈨𒅕𒂵𒁉𒀠𒀝𒂊𒀭𒍠𒁺𒉡𒌇
𒍝𒂊𒉒𒃲𒃌𒍣𒅆𒊒𒁕𒇷𒋻𒋻𒀭𒊑𒂊𒉈𒆤
𒀭𒄩𒉌𒈨𒋧𒋧𒈬𒆥𒉘𒂊𒆠𒋗𒄫𒅆𒍪𒍪𒈨𒂗
𒀭𒂗𒆠𒆤𒀊𒂊𒍪𒀊𒋫𒅲𒅲𒉆𒋾𒆷𒉌𒈬𒊏𒉺𒄸𒁺
𒂗𒈪𒁖𒂊𒈬𒉌𒅁𒂠𒂗𒊕𒋧𒈬𒉌𒅁𒃻𒊑𒂗
𒉺𒇻𒌧𒈠𒊏𒉺𒈤𒌓𒋤𒁺𒋗𒉌𒂠𒉈𒅁𒆪𒂊𒂗
𒀭𒄩𒉌𒀭𒌧𒈠𒀀𒊏𒍪𒌧𒊹𒊏𒄑𒌇𒈨𒂗
𒍝𒂊𒀭𒃲𒃲𒂊𒉈𒌧𒂼𒆷𒋗𒉌𒂠𒉈𒅁𒆪𒂊𒂗
𒀀𒀀𒀭𒂗𒆠𒍪𒀊𒋫𒌓𒁺𒁕𒉌𒋫
𒀭𒄩𒉌𒉆𒃲𒁉𒍝𒂊𒊭𒈬𒊑𒁕𒀭𒉘
𒌧𒊮𒁀𒉌𒉌𒈨𒀀𒆤𒄘𒁉𒀭𒂠𒅆𒉈𒌈𒍣𒍣
𒉆𒇽𒍇𒁉𒌓𒂰𒇲𒈪𒉌𒅁𒉌𒉌𒇷𒉈
𒌧𒊹𒊏𒁉𒊮𒄾𒆷𒌓𒌌𒉌𒀀𒀸𒉈𒅁𒀝𒂊𒂗
𒂍𒀭𒃲𒃲𒂊𒉈𒂡𒀊𒃻𒊑𒂗𒅗𒉌𒅆𒉈𒂃𒂃𒌧
𒊕𒆗𒊕𒆗𒂊𒀭𒊑𒂊𒉈𒆤𒄑𒊒𒃲𒃲𒌧𒌀𒆷𒉌
𒅆𒊷𒂵𒍪𒉆𒋾𒋛𒀀𒈗𒊏𒅆𒍣𒁇𒈬𒌧𒅆𒅁
𒉣𒀭𒊑𒅎𒀭𒂗𒍪𒁄𒄾𒄾𒌓𒋤𒌓𒁕𒋗𒍣𒃻𒈬𒈾𒀊
𒅎𒉆𒋾𒆷𒆤𒁺𒌷𒂠𒉡𒉽𒊒𒈬𒁉𒁺𒉌
𒉺𒇻𒀭𒊑𒅎𒀭𒂗𒍪𒉆𒂗𒁉𒀭𒀭𒂗𒆤𒇲𒆠𒃶𒉘𒂊𒉈
𒇽𒂡𒊏𒆤𒍠𒊩𒍪𒅗𒁉𒀀𒈪𒉌𒅁𒄭𒄀𒉈
𒀭𒄩𒉌𒇽𒂡𒊏𒆤𒍠𒊩𒍪𒅗𒁉𒀀𒈪𒉌𒅁𒄭𒄀𒉈
𒂗𒀭𒆠𒈗𒍪𒀊𒀀𒍠𒊩𒁉𒈤𒀀
𒀀𒀀𒀭𒂗𒆠𒈗𒍪𒀊𒀀𒍠𒊩𒍪𒄭𒂵
𒍇𒂗𒁉𒅎
𒀭𒄩𒉌𒀭𒌧𒈠𒂵𒋾𒂊𒆠𒉘𒉣𒀭𒊑𒅎𒀭𒂗𒍪𒂊𒀉𒁁𒉿𒉌𒃶𒈨𒂗
𒄑𒄀𒅅𒁉𒅎